**Sophie Marie Apenes**, **Zela-Achorn** eller **Zela** (født 19. januar 1861 på Kongshavn ved Christiania, død 9. juni 1897 i Boston), var en norsk operasanger.

Familie
-------

Sophie Apenes vokste opp som pleiedatter av kaptein Jacob Andreas *William* Tobias Apenes og Sophie Nicoline Lemvig. Hun ble født som utenomekteskapelig datter av matros Hans Frithjof Emil Fjeldstad og Randine Andreasdatter.

Sophie Apenes ble gift 16. oktober 1889 i Trinity Church i Boston med den amerikanske forfatteren og advokaten Edgar Achorn. Giftermålet var en stor lokal begivenhet som fikk bred dekning i de lokale avisene.

Utdannelse
----------

Sophie Apenes var først elev av Ida Basilier-Magelssen, før hun studerte hos professor Günther ved Kungliga Musikaliska Akademien i Stockholm. Deretter studerte hun i likhet med sin venninne Ellen Gulbranson sang hos den berømte sangpedagogen Mathilde Marchesi i Paris, i tillegg til at hun var elev av Enrico Delle Sedie samme sted i 1888.

Liv og virke
------------

Sophie Apenes hadde allerede i 1882 opptrådt i Christiania Tivoli, men hennes offisielle debut i fødebyen Kristiania fant sted i oktober 1885, hvor hun fremførte arier fra *Figaros bryllup*, *Faust* og *Afrikanerinden* i Brødrene Hals' konsertsal. I februar 1886 gestaltet hun rollen som *Margaretha* i *Faust* på Kölner Stadt-Theater. Der ble hennes innsats så godt mottatt at hun straks ble engasjert av teatret, for svært god betaling. 

I Köln ble hun kjent under kunstnernavnet *Zela*. Her ble hun utsatt for et enormt arbeidspress. Hun sang hele elleve roller i sesongen 1886-1887. Etter et nytt opphold i Paris, reiste Apenes til Norge, hvor hun sammen med organist Christian Cappelen ga en rekke kirkekonserter i 1888. Samme år samarbeidet hun dessuten med sin nære venninne Ellen Gulbranson, og fremførte arier fra *Faust* i Københavns Tivoli. 

Sophie Apenes flyttet til USA i 1889. Hun fikk sin amerikanske debut i Boston 1891, i rollen som *Margaretha* i *Faust*. Hennes helsetilstand tillot henne imidlertid ikke å fortsette en karriere som hadde sett svært lovende ut. En periode bodde hun og ektemannen på Rivieraen i håp om at hennes helsetilstand skulle bli bedre. 

Sophie Apenes døde dessverre i ung alder av tuberkulose.

Roller i utvalg
---------------

* *Margaretha* i Gounods opera Faust (Kölner Stadt-Theater, 1885)
* *Elisabeth* i Wagners opera *Tannhäuser* (Köln)
* *Venus* i Wagners opera *Tannhäuser* (Köln)
* *Alice* i Meyerbeers opera *Robert le diable* (Köln)
* *Adalgisa* i Bellinis opera *Norma* (Köln)
* *Amazelie* i Spohrs opera *Jessonda* (Köln)
* *Elisabeth* i Wagners opera *Tannhäuser* (Boston, 1891)

Utmerkelser og stipender
------------------------

* 1885: Stipend på kr. 800 av det Schæfferske Legat
* 1888-89: Stipend på kr. 750 for reiser i utlandet

Referanser
----------

1. ↑  SAO, Grønland prestekontor Kirkebøker, F/Fa/L0005: Ministerialbok nr. 5, 1869-1880, s. 113
2. ↑  *Morgenbladet 1889.11.06*. Norge, Oslo. 1889. s. 2.
3. ↑  *Dagbladet 1885.10.13*. Norge, Oslo. 1885.
4. ↑  Elsta, Fanny (1950). *Boken om Ellen Gulbranson*. Oslo: Cammermeyer. s. 16.
5. ↑  *Morgenbladet 1885.10.15*. Norge, Oslo. 1885. s. 2.
6. ↑  *Fredriksstad Tilskuer 1886.02.13*. Norge, Østfold. 1886. s. 2.
7. ↑  *Norske Intelligenssedler 1888.08.18*. Norge, Oslo. 1888. s. 2.
8. ↑  *Agderposten 1885.09.14*. Norge, Aust-Agder, Arendal. 1885.
9. ↑  *Departements-tidende*. Christiania: Schibsted. 1888. s. 540.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 15. ISBN 8200056228.
* Elsta, Fanny (1950). *Boken om Ellen Gulbranson*. Oslo: Cammermeyer.

Eksterne lenker
---------------

* søk på «Sophie Apenes»
* søk på «Sophie Apenes»